สศค.ไฟเขียวเอกชนตั้งบริษัทดูแลที่ดิน
สศค.เปิดทางเอกชนตั้งบริษัทให้เช่าที่ดินการเกษตร ชี้เป็นการบริหารจัดการทรัพย์สิน เสียภาษีต่ำ
12 ก.พ. 2562

สศค.เปิดทางเอกชนตั้งบริษัทให้เช่าที่ดินการเกษตร ชี้เป็นการบริหารจัดการทรัพย์สิน เสียภาษีต่ำ
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยถึงกรณีที่มีเอกชนรายใหญ่แห่จดทะเบียนจัดตั้งบริษัท เพื่อทำธุรกิจให้เช่าที่ดินให้กับเกษตรกร ในการปลูกพืชทางการเกษตรว่า หากบริษัทเอกชนจะดำเนินการให้เช่าที่ดิน ยืนยันว่า สามารถดำเนินการได้ เนื่องจากเป็นการบริหารจัดการของเจ้าของที่ดินแต่ละรายเอง ซึ่งส่วนนี้ถือเป็นประโยชน์ที่มีการนำที่ดินมาใช้ ไม่ปล่อยให้รกร้าง โดยผู้ให้เช่าจะเสียภาษีที่ดินเพื่อการพาณิชย์ในอัตราที่ถูกกว่าเสียภาษีที่ดินรกร้าง
อย่างไรก็ตาม หากผู้ให้เช่าจะดำเนินการดังกล่าว ต้องเสียภาษีตามที่กฎหมายกำหนด แต่ทั้งนี้ ผู้ให้เช่าจะผลักภาระค่าใช้จ่ายให้กับผู้เช่าที่เป็นเกษตรกรหรือไม่ ต้องอยู่ที่การเจรจาตกลงกันเองทั้งสองฝ่าย สำหรับกฎหมายภาษีที่ดินและสิ่งปลูกสร้างที่จะมีผลบังคับใช้ปี 2563 โดยภาษีที่ดินรกร้าง จะต้องเสียภาษี 0.3% และปรับเพิ่มขึ้นทุก 3 ปี เพดานสูงสุด 3% แต่หากเป็นที่ดินเพื่อการเกษตร หากมูลค่า 0-75 ล้านบาท เสียภาษี 0.01%, มูลค่า 75-100 ล้านบาท เสีย 0.03% และมูลค่า 100-500 ล้านบาท เสียภาษี 0.05%